หุ้นยุโรปปิดร่วง ตลาดวิตกเศรษฐกิจจีนชะลอตัว
ตลาดหุ้นยุโรปปิดร่วงลงเมื่อคืนนี้ (26 ส.ค.) เนื่องจากนักลงทุนยังคงวิตกกังวลเกี่ยวกับแนวโน้มเศรษฐกิจของจีน และไม่มั่นใจว่าธนาคารกลางจีนจะสามารถรับมือกับภาวะเศรษฐกิจอ่อนแอได้หรือไม่ 
27 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.8% ปิด (26 ส.ค.) ที่ 350.14 จุด, ดัชนี CAC-40 ตลาดหุ้นฝรั่งเศสปิดที่ 4,501.05 จุด ลดลง 63.81 จุด หรือ -1.40%, ดัชนี DAX ตลาดหุ้นเยอรมันปิดที่ 9,997.43 จุด ร่วงลง 130.69 จุด หรือ -1.29% และดัชนี FTSE 100 ตลาดหุ้นลอนดอนปิดที่ 5,979.20 จุด ลดลง 102.14 จุด หรือ -1.68%
ตลาดหุ้นยุโรปยังคงได้รับแรงกดดันจากความวิตกกังวลเกี่ยวกับแนวโน้มเศรษฐกิจจีน แม้ว่าธนาคารกลางจีน (PBOC) ประกาศอัดฉีดเงิน 1.40 แสนล้านหยวนเข้าสู่ระบบธนาคารของประเทศเมื่อวานนี้ ผ่านปฏิบัติการอัดฉีดสภาพคล่องระยะสั้น (short-term liquidity operations -SLO)
ความเคลื่อนไหวครั้งล่าสุดนี้มีขึ้นหลังจากที่ธนาคารกลางจีนเพิ่งประกาศปรับลดอัตราดอกเบี้ย และอัตราการกันสำรองของธนาคารพาณิชย์ (RRR) ในข่วงก่อนหน้านี้ ขณะที่เศรษฐกิจของประเทศยังคงเผชิญกับแรงกดดันในช่วงขาลง
หุ้นซินเทนการ่วงลง 18.2% หลังจากมีรายงานว่าบริษัทมอนซานโต ซึ่งเป็นผู้นำในด้านธุรกิจการเกษตรของสหรัฐ ได้ยกเลิกการเสนอซื้อกิจการซินเทนกา อย่างไรก็ตาม หุ้นเบทแฟร์ และหุ้นแพดดี เพาเวอร์ ทะยานขึ้นแข็งแกร่ง เนื่องจากนักลงทุนขานรับข่าวการควบรวมกิจการของทั้งสองบริษัท